Ir-Regolament tal-Kummissjoni (KE) Nru 2042/2003
ta' l-20 ta' Novembru 2003
dwar l-kapaċità kontinwata li jintużaw fl-ajru ta' inġenji ta' l-ajru u prodotti, partijiet u tagħmir ajrunawtiku, u dwar l-approvazzjoni ta' organizzazzjonijiet u persunal involut f'dan ix-xogħol
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-kamp ta' l-avjazzjoni ċivili u li jistabbilixxi Aġenzija dwar is-Sigurtà fl-Avjazzjoni Ċivili [1], (hawnhekk iżjed 'il quddiem imsejjaħ "ir-Regolament bażi") u b'mod partikolari l-Artikolu 5 u 6 tiegħu,
Billi:
(1) Ir-Regolament bażiku jistabbilixxi ħtiġiet komuni essenzjali biex jipprovdi għal livell uniformi għoli ta' sigurtà fl-avjazzjoni ċivili u l-protezzjoni ta' l-ambjent; jeħtieġ lill-Kummissjoni li tadotta r-regoli ta' implimentazzjoni neċessarji biex tiżgura l-applikazzjoni uniformi tagħhom; jistabbilixxi l-Aġenzija dwar is-Sigurtà fl-Avjazzjoni Ċivili (hawnhekk iżjed 'il quddiem imsejħa "l-Aġenzija") biex tassisti lill-Kummissjoni fl-iżvilupp ta' dawk ir-regoli ta' implimentazzjoni.
(2) Il-ħtiġiet eżistenti dwar l-avjazzjoni fil-kamp tal-manutenzjoni kif elenkati fl-Anness tar-Regolament tal-Kunsill (KEE) Nru 3922/91 [2] ser jiġu revokati mit-28 ta' Settembru 2003.
(3) Huwa meħtieġ li jiġu adottati ħtiġiet tekniċi komuni u proċeduri amministrattivi biex jiżguraw il-kapaċità kontinwata li jintużaw fl-ajru ta' inġenji ta' l-ajru u prodotti, partijiet u tagħmir ajrunawtiku b'konformità mar-Regolament bażiku.
(4) L-organizzazzjonijiet u l-persunal involuti fil-manutenzjoni ta' prodotti, partijiet u tagħmir għandhom jiġu mġiegħla jikkonformaw ma' ċerti ħtiġiet tekniċi biex ikunu jistgħu juru l-kapaċitajiet tagħhom u l-mezzi biex iwettqu l-obbligi u l-privileġġi assoċjati tagħhom; il-Kummissjoni hi meħtieġa li tadotta miżuri biex jiġu speċifikati l-kondizzjonijiet tal-ħruġ, iż-żamma, l-emendi, is-sospensjoni u r-revoka ta' ċertifikati li jikkonfermaw dik il-konformità.
(5) Il-ħtieġa li tiġi żgurata l-uniformità fl-applikazzjoni ta' ħtiġiet tekniċi komuni fil-kamp tal-kapaċità kontinwata li jintużaw fl-ajru ta' partijiet u tagħmir ajrunawtiku titlob li jiġu segwiti proċeduri komuni mill-awtoritajiet kompetenti biex jivverifikaw l-osservanza ta' dawn il-ħtiġiet; l-Aġenzija għandha tiżviluppa speċifikazzjonijiet ta' ċertifikazzjoni biex tiffaċilita l-uniformità regolatorja neċessarja.
(6) Hu neċessarju li jingħata żmien biżżejjed lill-industrija arjunawtika u l-amministrazzjonijiet ta' l-Istati Membri biex jadattaw qafas regolatorju ġdid; hu neċessarju ukoll li tiġi rikonoxxuta l-validità kontinwata ta' ċertifikati maħruġa qabel il-bidu fis-seħħ ta' dan ir-Regolament, skond l-Artikolu 57 tar-Regolament bażiku.
(7) Il-miżuri previsti b'dan ir-Regolament huma bbażati fuq l-opinjoni maħruġa mill-Aġenzija [3] skond l-Artikoli 12(2)(b) u 14(1) tar-Regolament bażiku.
(8) Il-miżuri previsti b'dan ir-Regolament huma skond l-Opinjoni tal-Kumitat ta' l-Aġenzija dwar is-Sigurtà fl-Avjazzjoni Ewropea [4] stabbilit bl-Artikolu 54(3) tar-Regolament bażiku,
ADOTTAT DAN IR-REGOLAMENT:
Artikolu 1
Għan u kamp ta' applikazzjoni
1. Dan ir-Regolament jistabbilixxi l-ħtiġiet tekniċi komuni u l-proċeduri amministrattivi biex jiżguraw il-kapaċità kontinwata li jintużaw fl-ajru ta' inġenji ta' l-ajru, inkluż kull komponent li għandu jiġi mwaħħal miegħu, li huma:
(a) reġistrati fi Stat Membru; jew
(b) reġistrati f'pajiż terz u użati minn operatur li dwaru Stat Membru jiżgura superviżjoni ta' l-operazzjonijiet.
2. Il-paragrafu 1 ma' għandux japplika għal inġenji ta' l-ajru li s-superviżjoni tas-sigurtà regolatorja tiegħu ġiet trasferita lil pajjiż terz u li ma humiex użati minn operatur komunitarju, jew għal inġenji ta' l-ajru msemmija fl-Anness II tar-Regolament bażiku.
3. Id-dispożizzjonijiet ta' dan ir-Regolament rigward it-trasport kummerċjali bl-ajru huma applikabbli għat-trasportaturi ta' l-ajru liċenzjati kif imfissra bid-dritt komunitarju.
Artikolu 2
Tifsiriet
Fl-iskop tar-Regolament bażiku, għandhom jgħoddu t-tifsiriet li ġejjin:
(a) "inġenju ta' l-ajru" tfisser kull makkinarju li jista' jikseb sostenn fl-atmosfera mir-reazzjonijiet ta' l-arja ħlief reazzjonijiet ta' l-arja kontra il-wiċċ ta' l-art;
(b) "persunal li jiċċertifika" tfisser persunal responsabbli għar-rilaxx ta' inġenju ta' l-ajru jew ta' komponent wara l-manutenzjoni;
(ċ) "komponent" tfisser kull makna, skrejjen, parti jew tagħmir;
(d) "kontinwità li tista' tintuża fl-ajru" tfisser il-proċessi kollha li jiżguraw li, f'kull ħin tal-ħajja operattiva tiegħu, inġenju ta' l-ajru josserva l-ħtiġiet dwar il-kapaċità li jintuża fl-ajru li jkunu fis-seħħ u jkun f'kondizzjoni ta' operazzjoni mingħajr periklu;
(e) "JAA" tfisser "l-Awtoritajiet Konġunti dwar l-Avjazzjoni";
(f) "JAR" tfisser "il-Ħtiġiet Konġunti dwar l-Avjazzjoni";
(g) "inġenju ta' l-ajru kbir" tfisser inġenju ta' l-ajru, klassifikat bħala ajruplan b'massa massima għat-tluq ta' 5700 kg, jew elikotteru b'ħafna makni;
(h) "manutenzjoni" tfisser waħda minn dawn li ġejjin jew kombinament tagħhom: l-eżami bir-reqqa, t-tiswija, l-ispezzjon, is-sostituzzjoni, l-modifika jew ir-rettifika ta' difett ta' inġenju ta' l-ajru jew komponent, ħlief l-ispezzjon ta' qabel titjira;
(i) "organizzazzjoni" tfisser persuna fiżika, persuna legali jew parti minn persuna legali. Organizzazzjoni bħal din tista' tkun stabbilita f'aktar minn sit wieħed kemm jekk dan ikun jew ma jkunx fit-territorju ta' l-Istati Membri;
(j) "ispezzjon ta' qabel titjira" tfisser l-ispezzjoni li ssir qabel it-titjira biex tiżgura li l-inġenju ta' l-ajru hu kapaċi jagħmel it-titjira maħsuba.
Artikolu 3
Ħtiġiet ta' kontinwità ta' kapaċita li jintuża fl-ajru
1. Il-kapaċità kontinwata li jintużaw fl-ajru ta' inġenji ta' l-ajru u komponenti għandha tiġi żgurata skond id-dispożizzjonijiet ta' l-Anness I.
2. L-organizzazzjonijiet u l-persunal involuti fil-kapaċità kontinwata li jintużaw fl-ajru ta' inġenji ta' l-ajru u komponenti, inkluża l-manutenzjoni, għandhom josservaw id-dispożizzjonijiet ta' l-Anness I u fejn xieraq dawk speċifikati fl-Artikoli 4 u 5.
3. B'deroga mill-paragrafu 1, il-kapaċità kontinwata li jintuża fl-ajru ta' inġenju ta' l-ajru li jkollu permess biex itir għandha, mingħajr preġudizzju għad-dritt komunitarju, tiġi żgurata fuq il-bażi ta' regolamenti nazzjonali ta' l-Istat ta' reġistrazzjoni.
Artikolu 4
Approvazzjoni ta' organizzazzjoni ta' manutenzjoni
1. L-organizzazzjonijiet involuti fil-manutenzjoni ta' inġenji ta' l-ajru kbar jew inġenji ta' l-ajru użati għat-trasport kummerċjali bl-ajru, u ta' komponenti maħsuba biex jitwaħħlu magħhom, għandhom jiġu approvati skond id-dispożizzjonijiet ta' l-Anness II.
2. L-approvazzjonijiet dwar il-manutenzjoni maħruġa jew rikonoxxuti minn Stat Membru skond il-ħtiġiet u l-proċeduri JAA u li jkunu validi qabel il-bidu fis-seħħ ta' dan ir-Regolament għandhom jitqiesu bħala li ġew maħruġa skond dan ir-Regolament. Għal dan il-għan, b'deroga mid-dispożizzjonijiet ta' 145.B.50(2) taħt l-Anness II, is-sejbiet ta' livell 2 assoċjati mad-differenzi bejn JAR 145 u l-Anness II jistgħu jingħalqu fi żmien sena. Iċ-ċertifikati ta' rilaxx għas-servizz u ċertifikati ta' rilaxx awtorizzat maħruġa minn organizzazzjoni approvata taħt il-ħtiġiet JAA matul dak il-perjodu ta' sena jitqiesu li jkunu nħarġu taħt dan ir-Regolament.
3. Il-persunal kwalifikat biex iwettaq u/jew jikkontrolla test dwar il-kapaċità kontinwata li jintuża fl-ajru ta' strutturi u/jew komponenti ta' inġenju ta' l-ajru u liema test ma jħarbatx dawk l-istrutturi u/jew komponenti, fuq il-bażi ta' xi standard rikonoxxut minn Stat Membru qabel il-bidu fis-seħħ ta' dan ir-Regolament bħala li jipprovdi livell ekwivalenti ta' kwalifika, jistgħu jkomplu jwettqu u/jew jikkontrollaw dawk it-testijiet.
Artikolu 5
Persunal li jiċċertifika
1. Il-persunal li jiċċertifika għandu jkun kwalifikat skond id-dispożizzjonijiet ta' l-Anness III, ħlief kif previst fi M.A.607(b) u M.A.803 ta' l-Anness I u fi 145.A.30(j) ta' u fl-Appendiċi IV ta' l-Anness II.
2. Kull liċenza għall-manutenzjoni ta' inġenji ta' l-ajru u, jekk ikun hemm, il-limitazzjonijiet tekniċi assoċjati ma' dik il-liċenza, maħruġa jew rikonoxxuti minn Stat Membru skond il-ħtiġiet u l-proċeduri JAA u li jkunu validi fil-ħin tal-bidu fis-seħħ ta' dan ir-Regolament, jiqiesu li jkunu ġew maħruġa skond dan ir-Regolament.
Artikolu 6
Ħtiġiet ta' organizzazzjonijiet li jipprovdu taħriġ
1. L-organizzazzjonijiet li huma involuti fit-taħriġ ta' persunal imsemmija fl-Artikolu 5 għandhom jiġu approvati skond l-Anness IV biex ikunu intitolati:
(a) imexxu korsijiet rikonoxxuti ta' taħriġ bażiku; u/jew
(b) imexxu taħriġ ta' tip rikonoxxut; u
(ċ) jagħmlu eżamijiet; u
(d) joħorġu ċertifikati ta' taħriġ.
2. Kull approvazzjoni għal organizzazzjoni ta' taħriġ fuq il-manutenzjoni maħruġa jew rikonoxxuta minn Stat Membru skond il-ħtiġiet u l-proċeduri JAA li tkun valida meta jibda' jseħħ dan ir-Regolament għandha titqies li tkun ġiet maħruġa skond dan ir-Regolament. Għal dan il-għan, b'deroga mid-dispożizzjonijiet ta' 147.B.130(b) taħt l-Anness IV, is-sejbiet tal-livell 2 assoċjati mad-differenzi bejn JAR 147 u l-Anness IV jistgħu jingħalqu fi żmien sena.
Artikolu 7
Dħul fis-seħħ
1. Dan ir-Regolament għandu jibda' jseħħ fil-ġurnata wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
2. B'deroga mill-paragrafu 1 id-dispożizzjonijiet ta' l-Anness I, ħlief ta' M.A.201(h)(2) u M.A.708(ċ) għandhom jgħoddu mit-28 ta' Settembru 2005.
3. B'deroga mill-paragrafu 1 u 2, l-Istati Membri jistgħu jagħżlu li ma japplikawx:
(a) id-dispożizzjonijiet ta' l-Anness I għal inġenji ta' l-ajru li m' humiex involuti fit-trasport kummerċjali bl-ajru, sat-28 ta' Settembru 2008;
(b) id-dispożizzjonijiet ta' l-Anness I(I) għal inġenji ta' l-ajru involuti fit-trasport kummerċjali bl-ajru, sat-28 ta' Settembru 2008;
(ċ) id-dispożizzjonijiet li ġejjin ta' l-Anness II, sat-28 ta' Settembru 2006:
- 145.A.30(e), elementi ta' fatturi umani,
- jaotise 145.A.30 punkt g, mida kohaldatakse suurte õhusõidukite suhtes suurima stardimassiga üle 145.A.30(g) kif applikabbli għal inġenji ta' l-ajru kbar b'massa ta' tluq massima ta' iżjed minn 5700 kg, kg,
- 145.A.30(h)(1) kif applikabbli għal inġenji ta' l-ajru b'massa ta' tluq massima ta' iżjed minn 5700 kg,
- 145.A.30(j)(1), Appendiċi IV,
- 145.A.30(j)(2), Appendiċi IV;
(d) id-dispożizzjonijiet li ġejjin ta' l-Anness II, sat-28 ta' Settembru 2008:
- 145.A.30(g) kif applikabbli għal inġenji ta' l-ajru b'massa ta' tluq massima ta' 5700 kg jew inqas,
- 145.A.30(h)(1) kif applikabbli għal inġenji ta' l-ajru b'massa ta' tluq massima ta' 5700 kg jew inqas,
- 145.A.30(h)(2);
(e) id-dispożizzjonijiet ta' l-Anness III, kif applikabbli għal inġenji ta' l-ajru b'massa ta' tluq massima ta' 5700 kg sat-28 ta' Settembru 2005;
(f) id-dispożizzjonijiet ta' l-Anness III, kif applikabbli għal inġenji ta' l-ajru b'massa ta' tluq massima ta' 5700 kg jew inqas sat-28 ta' Settembru 2006.
4. L-Istati Membru jistgħu joħorġu approvazzjonijiet rigward l-Anness II u l-Anness IV għal perjodu ta' żmien limitat sat-28 ta' Settembru 2005.
5. Meta Stat Membru jagħmel użu mid-dispożizzjonijiet tal-paragrafi 3 jew 4 għandu javża lill-Kummissjoni u lill-Aġenzija.
6. L-Aġenzija tista' tagħmel valutazzjoni ta' l-implikazzjoni tad-dispożizzjonijiet ta' l-Anness I ta' dan ir-Regolament bil-ħsieb li tissottometti opinjoni lill-Kummissjoni, inklużi emendi possibbli għalih, qabel it-28 ta' Marzu 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Novembru 2003.